Končno poročilo pooblaščenca za zaslišanje (1)

Zadeva AT.40134 – omejitve trgovanja s pivom AB InBev

(2019/C 407/05)

(1) Osnutkeusklepa, naslovljen na Anheuser-Busch InBev NV/SA, InBev Belgium BVBA/SPRL in InBev Nederland NV (skupaj: AB InBev), ugotovlja, da je družba AB InBev za obdobje od 9. februarja 2009 do 31. oktobra 2016 izvršila enotno in trajajočo kršitev člena 102 PDEU s številnimi praksami, ki so omejevale uvoz nekaterih pivovarskih izdelkov iz Nizozemske v Belgijo, s splošnim ciljem ohraniti višje cene in dobičke v Belgiji.

(2) Po nenapovedanih inšpekcijskih pregledih leta 2015 v prostorih trgovca na drobno na Nizozemskem ter v prostorih družbe AB InBev na Nizozemskem in v Belgiji 29. junija 2016 je Komisija proti družbi AB InBev sprožila postopek v skladu s členom 11(6) Uredbe (ES) št. 1/2003 (2) in členom 2(1) Uredbe (ES) št. 773/2004 (3).

(3) Komisija je 30. novembra 2017 sprejela obvestilo o nasprotovanju.

(4) Družba AB InBev je […] ( 4 ) po več izmenjavah med AB InBev in GD za konkurenco predložila uradni predlog za sodelovanje pri sprejetju sklepa v skladu s členoma 7 in 23 Uredbe (ES) št. 1/2003 (v nadaljnjem besedilu: vloga za poravnavo). Vloga za poravnavo je vsebovala zlasti: — jasno in nedvoumno potrditev skupne in solidarne odgovornosti družbe AB InBev za kršitev, — navedbo najvišjega zneska globe, ki bi ga družba AB InBev v okviru postopka sodelovanja sprejela, — potrditev, da je imela družba AB InBev v zadostni meri možnost odgovoriti na ugotovitve Komisije na podlagi obvestila o nasprotovanju in na podlagi popolnega dostopa do spisa Komisije, — predlog korektivnega ukrepa, ki zagotavlja, da bo družba AB InBev vključila obvezne informacije o vsebnosti živil v nizozemščini in francoščini na embalažo izdelkov za pivo, ki jih prodajajo InBev Belgija, AB InBev France in InBev Nederland (v nadaljnjem besedilu: korektivni ukrep), — potrditev, da je korektivni ukrep primeren in sorazmeren za zagotovitev, da praksa iz obvestila o nasprotovanju ostane v celoti odpravljena, in da se bo po njenem mnenju vzporedna trgovina na Nizozemskem, v Belgiji in Franciji povečala.

(5) Komisija v osnutku sklepa meni, da bi bilo treba glede na zgoraj navedeno učinkovito sodelovanje družbe AB InBev znesek globe zmanjšati za 15 %.

(6) V skladu s členom 16 Sklepa 2011/695/EU sem preučil, ali se osnutek sklepa nanaša samo na nasprotovanja, v zvezi s katerimi je imela družba AB InBev priložnost izraziti svoja stališča. Ugotavljam, da se.

(7) Od družbe AB InBev ali katere koli tretje osebe nisem prejel nobene pritožbe v zvezi s postopkovnimi vidiki. Na splošno ugotavljam, da se je učinkovito uveljavljanje procesnih pravic v tej zadevi spoštovalo.

Bruselj, 6. maja 2019 Joos STRAGIER

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29) (v nadaljnjem besedilu: Sklep 2011/695/EU).

(2) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1) (v nadaljnjem besedilu: Uredba (ES) št. 1/2003).

(3) Uredba Komisije (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma 81 in 82 Pogodbe o ustanovitvi Evropske skupnosti (UL L 123, 27.4.2004, str. 18).

(4) Deli tega besedila so bili prilagojeni, da zaupni podatki ne bi bili razkriti. Navedeni deli so nadomeščeni s povzetkom, ki ni zaupne narave in se nahaja v oglatem oklepaju, ali pa so prikazani kot […].